b'\n_START_ARTICLE_\nDerrick\n_START_SECTION_\nKuvaus\n_START_PARAGRAPH_\nAlkuvuosien jaksoissa Derrick oli melko toiminnallinen poliisi, ja juoniin kuuluivatkin elimellisen\xc3\xa4 osana ammuskelut ja tappelut. My\xc3\xb6hemmin ajan kuluessa \xe2\x80\x93 ja varsinkin 1990-luvulle tultaessa \xe2\x80\x93 jaksot muuttuivat enemm\xc3\xa4n pohdiskelevimmiksi ja herculepoirotmaisimmaksi. Toiminta j\xc3\xa4i k\xc3\xa4yt\xc3\xa4nn\xc3\xb6ss\xc3\xa4 kokonaan pois ja jaksoissa keskityttiin psykologiseen tutkintaan._NEWLINE_Vaikka katsojaluvut eiv\xc3\xa4t osoittaneet mink\xc3\xa4\xc3\xa4nlaisia merkkej\xc3\xa4 hiipumisesta, p\xc3\xa4\xc3\xa4tettiin sarja lopettaa lokakuussa 1998. Syyn\xc3\xa4 oli Stephan Derrickin (sek\xc3\xa4 my\xc3\xb6s Horst Tappertin) l\xc3\xa4hestyminen el\xc3\xa4keik\xc3\xa4\xc3\xa4. Derrickin ura tavallisena rikostutkijana p\xc3\xa4\xc3\xa4ttyi kun h\xc3\xa4n siirtyi Brysseliin Europolin palvelukseen. Jo tuohon aikaan sarjalle oli alkanut muodostua kulttimainetta ja sit\xc3\xa4 esitettiinkin yli sadassa maassa._NEWLINE_Derrick saavutti suuren suosion my\xc3\xb6s Suomessa, ja lukeutuukin Kahden keikan ja Ketun ohella Suomen tunnetuimpiin saksalaissarjoihin._NEWLINE_Sarjan p\xc3\xa4\xc3\xa4tytty\xc3\xa4 parivaljakko Reinecker ja Ringelmann loi dekkarisarjan Siska._NEWLINE_Sarjaa Saksassa esitt\xc3\xa4nyt ZDF-kanava veti Derrickin uusinnat pois ohjelmistostaan, kun Horst Tappertin historia Waffen-SS:ss\xc3\xa4 paljastui.\n_START_SECTION_\nDVD-julkaisu\n_START_PARAGRAPH_\nSarja julkaistaan Saksassa kokonaisuudessaan DVD-muotoisena. Julkaisussa ollaan jo edistytty 1990-luvulle asti. Suomessa sarjaa on julkaistu toistaiseksi vain viiden jakson verran, mutta sit\xc3\xa4 julkaistaan viel\xc3\xa4 ainakin 22 jakson verran, kokoelmajulkaisuna Vanhan ketun ja Kahden keikan kanssa.\n_START_SECTION_\nKahden jakson esitt\xc3\xa4m\xc3\xa4tt\xc3\xa4 j\xc3\xa4tt\xc3\xa4minen TV2:lla loppuvuodesta 2010\n_START_PARAGRAPH_\nYle TV2 uusi koko sarjan vuosina 2007\xe2\x80\x932011 lukuun ottamatta jaksoja \xe2\x80\x9dPornocchio\xe2\x80\x9d ja \xe2\x80\x9dAnna Lakowski\xe2\x80\x9d. Syy sensuuriin oli jaksojen saamat K13-ik\xc3\xa4rajamerkinn\xc3\xa4t, jotka oli annettu televisioyhti\xc3\xb6n uudelleenarvioitua sarjan loppup\xc3\xa4\xc3\xa4n Viestint\xc3\xa4virastolta saadun huomautuksen vuoksi. Huomautus koski sit\xc3\xa4, ett\xc3\xa4 aiemmin oli n\xc3\xa4ytetty sarjasta jakso, jonka sis\xc3\xa4lt\xc3\xa4m\xc3\xa4 K13-ik\xc3\xa4rajaluokituksen t\xc3\xa4ytt\xc3\xa4v\xc3\xa4 materiaali aiheutti sen, ettei jaksoa ollut soveliasta esitt\xc3\xa4\xc3\xa4 sarjan ohjelmapaikalla alkuiltap\xc3\xa4iv\xc3\xa4ll\xc3\xa4, vaan se olisi saatu esitt\xc3\xa4\xc3\xa4 vasta kello 19:n j\xc3\xa4lkeen. Useat sarjan seuraajat k\xc3\xa4viv\xc3\xa4t kiivasta keskustelua televisioyhti\xc3\xb6n kanssa aiheesta, ehdottaen esimerkiksi jaksojen esitt\xc3\xa4misen siirt\xc3\xa4mist\xc3\xa4 my\xc3\xb6hemm\xc3\xa4lle kellonajalle. Kaikesta palautteesta huolimatta televisioyhti\xc3\xb6 kielt\xc3\xa4ytyi kuitenkin esitt\xc3\xa4m\xc3\xa4st\xc3\xa4 jaksoja, ja ne ovat edelleen esitt\xc3\xa4m\xc3\xa4tt\xc3\xa4.'